Oficiālais Vēstnesis L 272 , 04/10/1997 Lpp. 0045 - 0046



Padomes Lēmums (1997. gada 22. septembris) par Konvencijas par bīstamo atkritumu starptautisko pārvadājumu un to apglabāšanas kontroli (Bāzeles Konvencija) grozījumu apstiprināšanu Kopienas vārdā, kā noteikts Pušu konferences Lēmumā III/1 (97/640/EK) EIROPAS SAVIENĪBAS PADOME, ņemot vērā Eiropas Kopienas dibināšanas līgumu, un jo īpaši tā 130.s panta 1. punktu, saistībā ar 228. panta 2. punkta pirmo teikumu un 3. punkta pirmo daļu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], tā kā Kopiena ar Lēmumu 93/98/EEK [3] apstiprināja Konvenciju par bīstamo atkritumu starptautisko pārvadājumu un to apglabāšanas kontroli, zināma kā Bāzeles Konvencija, un 1994. gada 7. maijā kļuva par pilntiesīgu Konvencijas dalībvalsti; tā kā atbilstīgi Padomes 1995. gada 22. jūnija Lēmumam Komisija Kopienas vārdā konsultējās ar dalībvalstu pārstāvjiem un piedalījās Bāzeles Konvencijas Pušu konferences trešās sēdes sarunās nolūkā grozīt Konvenciju saskaņā ar Pušu konferences Lēmumu II/12; tā kā saskaņā ar minēto lēmumu bīstamo atkritumu, kas paredzēti galīgai apglabāšanai, eksports no ESAO dalībvalsts uz valsti, kas nav ESAO dalībvalsts, ir aizliegts un bīstamo atkritumu, kas paredzēti pārstrādei, eksports pakāpeniski jāpārtrauc līdz 1997. gada 31. decembrim, bet no minētās dienas tas jāaizliedz; tā kā šo sarunu rezultātā 1995. gada 22. septembra Pušu konferencē tika pieņemts Lēmums III/1, Konvencijā iekļaujot jaunu preambulas 7.bis punktu, jaunu 4.A pantu un jaunu VII pielikumu; tā kā Lēmuma III/1 mērķis ir nekavējoties aizliegt bīstamo atkritumu, kas paredzēti galīgai apglabāšanai, eksportu no valstīm, kuras minētas VII pielikumā, uz valstīm, kas tajā nav minētas, un pakāpeniski līdz 1997. gada 31. decembrim pārtraukt, bet pēc minētās dienas aizliegt bīstamo atkritumu, kas paredzēti pārstrādei, eksportu no valstīm, kas minētas VII pielikumā uz valstīm, kas tajā nav minētas; tā kā Kopienas tiesību akti, kas attiecas uz atkritumu sūtījumiem, ir grozīti saskaņā ar Padomes 1997. gada 20. janvāra Regulu (EK) Nr. 120/97, ar ko groza Regulu (EEK) Nr. 259/93 par uzraudzību un kontroli attiecībā uz atkritumu pārvadājumiem Eiropas Kopienā, ievešanu tajā un izvešanu no tās [4]; tā kā atbilstīgi Konvencijas 17. pantam Bāzeles Konvencijas grozījumi ir nodoti ratifikācijai, apstiprināšanai, oficiālai apliecināšanai vai pieņemšanai; tā kā grozījumi attiecībā uz Pusēm, kuras tos pieņēmušas, stājas spēkā deviņdesmitajā dienā pēc tam, kad depozitārs saņēmis ratifikācijas, apstiprināšanas, oficiālās apliecināšanas vai pieņemšanas dokumentus, ar kuriem vismaz trīs ceturtdaļas valstu būs akceptējušas šos grozījumus, IR PIEŅĒMUSI ŠO LĒMUMU. 1. pants Ar šo Kopienas vārdā tiek apstiprināti grozījumi Konvencijā par bīstamo atkritumu starptautisko pārvadājumu un to apglabāšanas kontroli, kas paredzēti 1995. gada 22. septembra Pušu konferences pieņemtajā Lēmumā III/1. Grozījumu teksts ir pievienots šim lēmumam. 2. pants Ar šo Padomes priekšsēdētājs pilnvarots izraudzīt personu vai personas, kas ir tiesīgas Kopienas vārdā deponēt apstiprināšanas dokumentu Apvienoto Nāciju Organizācijas ģenerālsekretāram saskaņā ar Konvencijas 17. pantu. 3. pants Šo lēmumu publicē Eiropas Kopienu Oficiālajā Vēstnesī. Briselē, 1997. gada 22. septembrī Padomes vārdā — priekšsēdētājs F. Boden [1] OV C 197, 27.6.1997., 12. lpp. [2] Atzinums sniegts 1997. gada 16. septembrī (Oficiālajā Vēstnesī vēl nav publicēts). [3] OV L 39, 16.2.1993., 1. lpp. [4] OV L 22, 24.1.1997., 14. lpp. --------------------------------------------------